Virallinen lehti nro C 196 , 22/06/1998 s. 0108



KIRJALLINEN KYSYMYS E-0027/98 komissiolle esittäjä(t): Christoph Konrad (PPE) (29. tammikuuta 1998) Aihe: EU:n humanitaariset avunantoprojektit Afganistanissa 1. Tukeeko EU tällä hetkellä avunantoprojekteja Afganistanissa? 2. Jos tukee, mitä projekteja tuetaan lapsille suunnatun humanitaarisen sairaanhoitoavun alalla? 3. Harjoittaako komissio kehitysyhteistyössään yhteistyötä avunanto- ja kansalaisjärjestöjen kanssa humanitaarisen avunannon alalla? 4. Jos harjoittaa, millaisesta paikan päällä toteutettavasta yhteistyöstä, myös taloudellisessa mielessä, on tarkalleen ottaen kysymys? 5. Mitä vaatimuksia kansallisen tason humanitaaristen järjestöjen on täytettävä saadakseen taloudellista tukea EU:lta? Komission jäsenen Emma Boninon komission puolesta antama vastaus (17. maaliskuuta 1998) Komissio osoitti vuosina 1996-97 124 miljoonaa ecua Afganistanille annettavaan humanitaariseen apuun. Komissio on äskettäin hyväksynyt 17 miljoonan ecun ohjelman maassa edelleen jatkuvan selkkauksen uhrien auttamiseksi. Se on myös ilmoittanut hätäavun myöntämisestä Takharin maakuntaa 4. helmikuuta 1998 koetelleen maanjäristyksen uhreille. Komission Afganistanille annettava apu toimitetaan eurooppalaisten ja afganistanilaisten valtiosta riippumattomien järjestöjen sekä Punaisen Ristin ja Yhdistyneiden Kansakuntien elinten välityksellä. Humanitaaristen toimien tarkoituksena on taata perusterveydenhoitopalvelujen saanti eri puolilla maata, vahvistaa sosiaaliturvaverkkoa, avustaa humanitaarisessa miinanraivauksessa ja jälleenrakentaa tuhoutunutta infrastruktuuria. Etusijalla ovat naisten ja lasten tarpeet. Eräiden humanitaaristen toimien erityistavoitteena on vähentää lapsivuodesairastavuutta ja imeväiskuolleisuutta. Yhteisö rahoittaa vaikeasti aliravittujen lasten tehostettuun ruokintaan liittyviä hankkeita, tukee äitiys- ja lapsineuvoloita sekä lasten- ja naistentauteihin sekä synnytyksiin liittyvää kirurgista toimintaa Kabulin eri sairaaloissa. Humanitaarisesta avusta 20. kesäkuuta 1996 annetun neuvoston asetuksen (EY) N:o 1257/96 ((EYVL L 163, 2.7.1996. )) mukaan humanitaaristen järjestöjen on oltava Euroopan yhteisön jäsenvaltiossa sen voimassa olevan lainsäädännön mukaisesti perustettuja itsenäisiä, voittoa tavoittelemattomia järjestöjä, joiden päätoimipaikan on oltava yhteisön jäsenvaltiossa tai yhteisön apua saavissa yhteisön ulkopuolisissa maissa. Huomioon otetaan myös asianomaisen järjestön hallinnolliset ja taloushallinnolliset valmiudet, tekniset ja materiaalitoimintoihin liittyvät voimavarat suunnitellun toimen kannalta, kokemus humanitaarisen avun alalla, järjestön aiemmin toteuttamien toimien tulokset sekä tarpeen vaatiessa järjestön aiempi kokemus siinä yhteisön ulkopuolisessa maassa, jota kyseinen humanitaarinen toimi koskee. Valtiosta riippumattomat järjestöt, joille voidaan myöntää rahoitusta, allekirjoittavat kunkin hankkeen ja toimen täytäntöönpanoa koskevan toimintasopimuksen komission toukokuussa 1993 hyväksymän humanitaarista apua koskevan kumppanuuden puitesopimuksen mukaisesti. Puitesopimuksessa vahvistetaan yhteisön rahoittamiin humanitaarisiin hankkeisiin sovellettavat yleiset ja erityiset rahoitusedellytykset.